Dôvodová správa

**A. Všeobecná časť**

Cieľom predkladaného návrhu novely zákona o štátnych sviatkoch, dňoch pracovného pokoja a pamätných dňoch je rozšíriť pamätné dni Slovenskej republiky o ďalší pamätný deň – „Deň obetí banských nešťastí“.

Zámerom návrhu zákona je dôstojným spôsobom si uctiť pamiatku zosnulých baníkov, ktorí tragicky zahynuli pri výkone svojho povolania. Návrhom zákona sa reaguje najmä na bezpochyby najväčšiu banskú tragédiu v dejinách slovenského baníctva, ktorá sa udiala 10. augusta 2009 na bani Handlová. V tento deň vyhaslo až 20 baníckych životov.

Pri výkone banského povolania dochádzalo v minulosti a bohužiaľ sa tak stáva aj v súčasnosti k mnohým tragédiám a nešťastiam takmer po celom svete, Slovensko nevynímajúc. Je nesporné, že banícka činnosť zastáva v slovenskej histórii významné postavenie. Korene slovenského baníctva siahajú hlboko do minulosti. Historické pramene prinášajú dôkazy o tom, že to bolo práve baníctvo, ktorého vysoká úroveň priniesla slávu a zviditeľnila vo svete územie terajšieho Slovenska. Naše banské mestá – Banská Bystrica, Banská Štiavnica, Kremnica, Pezinok, Rožňava, a ďalšie zásobovali drahými kovmi takmer celý svet. Z hľadiska historického sa nositeľmi dávnych tradícií napokon stali aj uhoľní baníci v slovenských mestách Handlová, Prievidza, Nováky, Veľký Krtíš.

Handlovská tragédia z 10. augusta 2009 nám bezpochyby ukázala, že celoslovenská verejnosť si váži prácu ľudí, ktorí sa denno-denne ponárajú do hlbín zeme a vynášajú na povrch suroviny, s ktorými sa delia v podobe energií so všetkými občanmi našej republiky. Spoluúčasť a solidarita s touto tragédiou bola celospoločenská. A preto je na mieste, aby sa deň 10. august stal pamätným dňom banských tragédií v kalendári Slovenskej republiky ako pripomienka na všetkých baníkov, ktorí pri výkone svojho povolania prišli o svoje životy. V tento pamätný deň si bude Slovensko pripomínať viac ako 470 obetí banských nešťastí, ktoré sa stali v baniach v regióne horná Nitra a viac ako 300 doteraz historicky zmapovaných banských tragédií, ktoré sa udiali v baniach na slovenskom území ťažiacich kovy.

Predkladaný návrh zákona tiež podporujú a iniciujú najmä Združenie baníckych spolkov a cechov Slovenska, ktoré zastrešuje 14 stavovských združení, Slovenská banská komora, Slovenská banská spoločnosť, Odborový zväz pracovníkov baní, geológie a naftového priemyslu ako aj banské mestá Handlová, Prievidza, Pezinok, Banská Štiavnica, Spišská Nová Ves, Rožňava, Veľký Krtíš.

**DOLOŽKA**

**finančných, ekonomických, enviromentálnych vplyvov, vplyvov na zamestnanosť a podnikateľské prostredie**

1. **Odhad dopadov na verejné financie**

Návrh zákona, ktorým sa mení a dopĺňa zákon č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov nebude mať dopad na štátny rozpočet. Uvedený návrh zákona nebude mať dopad na rozpočty obcí a rozpočty vyšších územných celkov.

**II. Odhad dopadov na obyvateľstvo, hospodárenie podnikateľskej sféry a iných**

**právnických osôb**

Návrh zákona nepredpokladá negatívny dopad na obyvateľov, hospodárenie podnikateľskej sféry a iných právnických osôb. Naopak predpokladá sa pozitívny dopad návrhu zákona na obyvateľov, občiansku spoločnosť, zvýši sa vzájomná spolupatričnosť obyvateľov Slovenska, a to nielen tých, ktorí prišli pri banských nešťastiach o svojich blízkych.

**III. Odhad dopadov na životné prostredie**

Návrh zákona nemá dopad na životné prostredie.

1. **Odhad dopadov na zamestnanosť**

Návrh zákona nemá dopad na zamestnanosť.

**DOLOŽKA ZLUČITEĽNOSTI**

**právneho predpisu**

**s právom Európskych spoločenstiev s právom Európskej únie**

1. **Predkladateľ právneho predpisu:**

Poslanec Národnej rady Slovenskej republiky

1. **Názov právneho predpisu:**

Návrh zákona, ktorým sa mení a dopĺňa zákon č. 241/1993 Z. z. o štátnych sviatkoch,

dňoch pracovného pokoja a pamätných dňoch v znení neskorších predpisov

1. **Problematika návrhu právneho predpisu:**
   1. nie je upravená v práve Európskych spoločenstiev:
      * primárnom
      * sekundárnom
   2. nie je upravená v práve Európskej únie:
      * primárnom
      * sekundárnom

c) nie je obsiahnutá v judikatúre Súdneho dvora Európskych spoločenstiev alebo Súdu

prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodu 4., 5. a 6. doložky zlučiteľnosti.

**B. Osobitná časť**

**K čl. I.**

Do § 3, ktorý upravuje pamätné dni Slovenskej republiky, sa vkladá nové písmeno i), ktoré bude pripomínať veľkú tragédiu baníkov, ktorá sa stala dňa 10. augusta 2009 v bani Handlová. V tento pamätný deň si bude Slovensko pripomínať viac ako 470 obetí banských nešťastí, ktoré sa stali v baniach v regióne horná Nitra a viac ako 300 doteraz historicky zmapovaných banských tragédií, ktoré sa udiali v baniach na slovenskom území ťažiacich kovy. Doterajšie pamätné dni Slovenskej republiky pod písmenami i) až r) zostávajú zachované a označujú sa ako písmená j) až s).

**K čl. II.**

Vzhľadom na legislatívny proces, ako aj na očakávané vyjadrenia jednotlivých baníckych spolkov a cechov Slovenska, vyjadrenia zástupcov Slovenskej banskej komory a Slovenskej banskej spoločnosti, sa navrhuje termín účinnosti návrhu zákona na 1. apríla 2011 tak, aby už v roku 2011 si celá slovenská spoločnosť mohla tento deň s pietou a úctou pripomenúť.